Document ID: 31985R2000

*****
ΚΑΝΟΝΙΣΜΟΣ (ΕΟΚ) αριθ. 2000/85 ΤΟΥ ΣΥΜΒΟΥΛΙΟΥ
της 16ης Ιουλίου 1985
για τον καθορισμό της κοινοτικής συμμετοχής στη χρηματοδότηση των αντισταθμιστικών μέτρων που λαμβάνονται λόγω της μείωσης του γεωργικού εισοδήματος που προκύπτει από την κατάργηση των ολλανδικών θετικών νομισματικών εξισωτικών ποσών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 855/84 του Συμβουλίου της 31ης Μαρτίου 1984 για τον υπολογισμό και την κατάργηση των νομισματικών εξισωτικών ποσών που εφαρμόζονται σε ορισμένα γεωργικά προϊόντα (1), και ιδίως το άρθρο 6,
την πρόταση της Επιτροπής,
Εκτιμώντας:
ότι, βάσει του άρθρου 6 του κανονισμού (ΕΟΚ) αριθ. 855/84, εξουσιοδοτήθηκε το Βασίλειο των Κάτω Χωρών να λάβει εθνικά μέτρα ανάλογα με τα μέτρα της Ομοσπονδιακής Δημοκρατίας της Γερμανίας για να αντισταθμισθεί η μείωση του γεωργικού εισοδήματος που προκύπτει από την ανατίμηση της αντιπροσωπευτικής τιμής του φιορινιού που άρχισε να ισχύει από την 1η Ιανουαρίου 1985·
ότι, στο πλαίσιο αυτής της εξουσιοδότησης, η κυβέρνηση των Κάτων Χωρών αποφάσισε να θεσπίσει αντισταθμιστικά μέτρα που κατανέμονται σε όλους τους γεωργικούς και κηπευτικούς τομείς και αποσκοπούν, ιδίως, στη μείωση των εξόδων παραγωγής, στην ενίσχυση της υποδομής, της γεωργικής έρευνας και της διάδοσης των γνώσεων, στη βελτίωση της ποιότητας, καθώς και στην καθιέρωση ενός συστήματος αγοράς ποσοστώσεων γάλακτος και στη θέσπιση μέτρων για το περιβάλλον·
ότι το συνολικό ποσό των εθνικών δαπανών για τα μέτρα αυτά ανέρχεται σε 74 εκατομμύρια ECU· ότι πρέπει να καθοριστεί η κοινοτική συμμετοχή στη χρηματοδότηση των εν λόγω μέτρων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η συμμετοχή της Κοινότητας στη χρηματοδότηση των εθνικών ενισχύσεων που χορηγούνται από τις αρχές των Κάτω Χωρών ως αντιστάθμιση της μείωσης του γεωργικού εισοδήματος η οποία προκύπτει από την ανατίμηση της αντιπροσωπευτικής τιμής του φιορινιού, που προβλέπεται από τον κανονισμό (ΕΟΚ) αριθ. 855/84, καθορίζεται σε 16,5 εκατομμύρια ECU το 1985 κα σε 13,5 εκατομμύρια ECU το 1986.
Άρθρο 2
Η κυβέρνηση των Κάτων Χωρών διαβιβάζει στην Επιτροπή έκθεση για τις συνέπειες της εφαρμογής των αντισταθμιστικών μέτρων. Η Επιτροπή διαβιβάζει την έκθεση στο Συμβούλιο.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουλίου 1985.

Labels: 18
15
19
6